kaerle etc. doen te wetene allen teghewoirdigen ende
toecommende dat wy ontfangen hebben die oetmoedige
supplicatie van cornelis de cortte arm scamel gesesle
geselle belast met wyf ende kinderen inhoudende hoe dat
hy suppliant inden jaere xvc ende xiiii omtrest sinxenen
is met zekeren goede mannen vanden dorpe van saventhen
op eenen achternoene gaen sitten drincken inde
herberge aldair geheeten teppcken ende nair dien den
dach was ten avonde commen ende de voirs. goede mannen
hadden hen gelach gemaict soe is de suppliant gegaen tot
zynen huyse ten eynde dat hy soude eenen stuver oft twee
blancken halen om zyn gelach mede te betalene dwelck
hem zyn voirs. wyf weygerde te gevene zoe dat zy hem
midts desen zeer stoorde ende is de suppliant alzoe
gecommen inde voirs. taverne ende bevandt dat allet
geselscap was gescheiden behalven alleend henrick
ellens den welcke zyn huysvrouwe corts dairnae
quam halen doen seyde de suppliant henderick laet noch
een quart meten op dat uwe huysvrouwe oick eens drincke
want wy en hebben geen bier meer daerop de huysvrouwe des voirs.
hendricx seyde lieve gesellen ten es den tyt nyet om vele
te drinckene tcoren en gelter nu nyet nae want tcoren was
doen dairomtrent al verslagen vanden hagel waerop de
suppliant antwoirdende seyde ghy seegt certain de waerheit
want tvalt nu eenen scamelen geselle zeer lastich broot
te crygene dairtegen seyde de voirs. hendrick dat tcoren
noch nyet te vele en gondt ende dat hy wel wilde dat
noch vele meer dierdere waere met meer andere worden
daermede hy den suppliant zeer vergramde ende mitsgaders
der stoornisse die hem zyn wyf als voeren aengedaen hadde
gehadt beres$$ berespde hy den voirs. d hendrick met eenigen
quaden worden daerop hendrick terstont die suppliant
hiet zynder moeder zeerden ende die wyle de weerdinne
om bier was soe nam de suppliant zynen opstekere ende
stack naeden voirs. hendrick ende ter stont track
hendrick zyn dagge om den suppliant wederomme te stekene
mair de suppliant was rasscher dan hendrick ende hy stack
hem ter stont twee oft drie steken in zynen boesem zoedat
de zelve hendrick corts daernae van levendelyve ter doot
quam ende hoewel tzelve feit ende dootslach den
suppliant zeer leet es geweest ende noch is nietemin
beduchtende rigeur van justicien heeft hem omtrent een
jaer lanck geabsenteert gehadt buyten onsen lande van brabant
tot onser blyder incompst toe die wy deden in onser stadt
van lovenen ende is de suppliant met ons ingecommen
ende binnen eenen jaere daernae soe heeft hy partie
geinteresseerde gecontenteert ende openbaerlyck opde
merct vander vueren ten aensienen van alder werelt gesoendt
gehadt ende want nae desen de suppliant heeft
gemeynt gehadt voldaen te hebbene heeft hem oyck
oytsundert binnen den voirs. onsen lande van brabant
gehouden gehadt sonder eenige behoirlycke brieven van
remissien te doen expedieren alzoe hy zeegt ons oetmoedelyck
biddende hem op al te willen verleenen onse gracie ende
genade waerome zoe eest dat wy desen
aengemerct ende hier eerst gehadt dadvys van onsen
procureur general in brabant ende daernaer van onsen lieven
ende getruwen die cancellier ende luyden van onsen raede
aldair den zelven cornelis de cortte suppliant genegen
wesende tzynder voirs. supplicatien ende begheerten ende
hem willende in desen gracie prefereren voer rigeur van
justicien hebben inden gevalle als boven vergeven
quytgescolden ende geremitteert vergen scelde quyte
ende remitteren uuyt onser sunderlinger gracien mits deser
den dootslach voeren verclaert mitgaders oyck alle pene
ende amende corporelle ende criminelle dair inne hy hen
overmits ende uuyt zaken van tgene des voirscreven
is iegens ons onse hoocheyt ende justicie eenichsins
mach hebben ontgaen ende uuyt onser meerder ende
speciaelder gracien hebben hem intsgelycx vergeven
ende geabsolveert van dat hy suppliant zoe langen tyt
hem gehouden heeft binnen onsen voirs. lande van
brabant sonder onse voirs. brieven van remissien
et dinterinement der zelver ende hebben hem dien
aengaende gerestitueert ende gestelt restitueren ende
stellen bydesen tot zyne goede fame ende name
in onsen voirs. lande ende hertochdom van brabant
ende allen anderen onsen landen ende heerlicheden ende
tot zyne goeden noch ter tyt nyet geconfisqueert
zynde zoe verre daer eenige waeren imponerende
hierop een euwich zwygen ende silencie onsen procureur
general ende alle andere onse rechteren justicieren ende
officieren onser voirs. lants van brabant satisfactie
nochtans yerst ende alvoeren gedaen der geinteresseerde
partie zoe verre die noch nyet gedaen en waeren
civilyck alleenlyck behoudelyck oick dat hy den suppliant
den voirs. dootslach ende tgene des voirs. es iegen
ons civilyck beteren zal naerde gelegentheyt vander
misdaet ende faculteit van zynen goeden ende oyck
dat hy gehouden wordt te betalen de redelyck costen van
justicie daeromme gedaen ende nagevolcht indien
datter eenige geschiet zyn ter taxacie ende arbiterscepe
van onsen voirs. cancellier ende luyde van onsen voirs.
raede in brabant die wy daertoe committeren ontbieden
daeromme ende bevelen den voirs. onsen cancellier ende
luden dat voere hemluden geroepen die gene die daeromme
behoiren zullen geroepen te zyne zy procederen wel
ende duechdelyck totter verifficatie ende interinemente
van desen onsen iegewoirdigen brieven nae huere vorme
ende inhouden ende welck interinement de voirs.
suppliant gehouden zal zyn in onsen voirs. raede
#sy hier aff verantwordt
bbyden ontfangere vanden
exploiten
te verzuecken binnen eenen jaere nae date van desen
op de peyne van te verbueren deffect van desen ende
dat gedaen ende de voirs. civyle boete ende costen
van justicien indien datter eenige geschiet zyn
getaxeert gearbitreert ende betaelt alst behoirt van
welcke civile boete de ghene van onsen rentmeester
dient aengaet gehouden werdt ontfanck te maken
rekening bewys ende reliqua te doene tot onsen proffyte
mitten anderen penningen van zynen ontfack zy onse drossaet
van brabant amman van bruessele ende alle andere
onse ende onsen vassallen oft smaelere heeren rechteren
justicieren ende officieren voirs. lants van brabant
ende van overmaze hoedanige die zyn oft wesen mogen
tegenwoirdige ende toecommende hueren stadthouderen
ende elck van hen zoe hem dat toebehoirt ende aengaen
mach den voirs. suppliant van dese onse gracie ende
remissie inder manieren voirscreven rustelyck vredelyck ende
eeuwelick doen ende laeten genyeten ende gebruycken
sonder hem te doene noch te laten geschien eenich
hinder letsel oft moyenisse ter contrarien mair
indien zyn lyf oft zyn onverbuerde goeden waeren daeromme
gevangen becommert oft gearresteert dat zy die terstont
stellen oft doen stellen tot volcommen delivrancie ende
slakinge want ons alzoe gelieft ende ten eynde
dat dit vast ende gestadich blyve tot euwigen dagen
zoe hebben wy onsen zegel hier aen doen hangen behoudelyck
in anderen dingen onsen rechte ende eenen iegelycken anderen
dessyns ghegeven in onser stadt van bruessele
opten goeden vrydach inde maent van aprille int jaer
onsheeren duysent vyffhondert vierendertich ende van
onsen keyserycke txvie ende van onsen rycke van
spaingnen ende andere txxe opde plycke stont
gescreven byden keyser in zynen raede
ende geteekent i de cock visa recepta
ghecollacionneert tegens
doriginale brieven by my
decock